
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. május 23-án tartandó munkaterv szerinti ülésére

2. napirendhez

Tárgy:
Beszámoló a családsegítés és gyermekjóléti ellátás biztosítására létrehozott intézményi társulás 2012. évi tevékenységéről
Tisztelt Képviselő-testület!

A helyi önkormányzatokról szóló 1990. évi LXV. törvény 8. § (1) bekezdése, valamint a szociális igazgatásról és szociális ellátásokról szóló 1993. évi III. törvény 86. §-a és a gyermekek védelméről és a gyámügyi igazgatásról szóló 1997. évi XXXI. törvény (Gyvt.) 94. § (1)-(2) bekezdése alapján a települési önkormányzat feladata a szociális alapszolgáltatások keretében a családsegítés biztosítása, illetve a gyermekek védelme helyi ellátó rendszerének kiépítése és működtetése, a területén lakó gyermekek ellátásának megszervezése, így többek között a személyes gondoskodást nyújtó alapellátások keretében a gyermekjóléti szolgáltatás biztosítása. 

Önkormányzatunk e feladatokat a Sülysáp Székhelyű Közös Fenntartású Családsegítő és Gyermekjóléti Szolgálat útján látja el, ily módon az intézmény elmúlt évéről szóló beszámolót úgy is, mint szolgáltatást igénybe vevő és úgy is mint gesztor önkormányzat tárgyaljuk most meg.
…/2013. (V. 23.) ÖKT határozati javaslat

Sülysáp Nagyközség Önkormányzatának Képviselő-testülete a helyi önkormányzatokról szóló 1990. évi LXV. törvény 8. § (1) bekezdése, valamint a szociális igazgatásról és szociális ellátásokról szóló 1993. évi III. törvény és a gyermekek védelméről és a gyámügyi igazgatásról szóló 1997. évi XXXI. törvény alapján a Sülysáp Székhelyű Közös Fenntartású Családsegítő és Gyermekjóléti Szolgálat 2012. évi munkájáról szóló beszámolót elfogadja.

Határidő: azonnal

Felelős: intézményvezető

Sülysáp, 2013. május 17.


Horinka László s.k.


polgármester

Láttam! Sülysáp, 2013. május 17.

Tóth Krisztina jegyző s.k.

 Sülysáp Székhelyű Közös Fenntartású 

Családsegítő és Gyermekjóléti Szolgálat






         2241 Sülysáp Szent István tér 1.







          Tel/fax: 29/635-434

SÜLYSÁP SZÉKHELYŰ KÖZÖS FENNTARTÁSÚ CSALÁDSEGÍTŐ ÉS GYERMEKJÓLÉTI SZOLGÁLAT

Sülysáp, Szent István tér 7

Telefon:06-29/635-434

E-mail: csaladsegito.sulysap@citromail.hu

BESZÁMOLÓ A 2012. ÉVI

A GYERMEKJÓLÉTI ÉS CSALÁDSEGÍTŐ SZOLGÁLTATÁSRÓL

Tisztelt Képviselő-testület!

Az elmúlt évből sem hiányoztak az események a Szolgálat életében. A közigazgatás átalakítása miatt minden szociális intézménynél ellenőrzést tartott a Kormányhivatal, amelyből mi sem hiányoztunk, így augusztus - október között négy alkalommal ellenőrzött bennünket a Kormányhivatal, egyszer a NAV és egy alkalommal a Nemzeti Vidékfejlesztési Hivatal. Intézményünk jól vette az akadályokat, és különösebb hiányosságok nélkül végződtek ezek a vizsgálatok. A Társulások átalakítása miatt ebben az évben módosítani kell a Társulási megállapodásunkat és a Szolgálat jövőjéről is döntést kell hozni, amely viszont nem ezen beszámoló témája. Igyekeztünk széles körben, mindenre kiterjedően bemutatni a munkánkat, amely azt gondolom, fontos a település életében. Kérem a Tisztelt Képviselő Testületet, olvassák olyan lelkesedéssel, mint amivel mi szerettük volna bemutatni az egész éves munkát. 

A családsegítő és gyermekjóléti szolgáltatás biztosítása

Személyi feltételek alakulása 
Személyi feltételek tekintetében a helyben dolgozó munkatársak mellett meg kell említenem a Szolgálat teljes létszámát, hiszen mindannyian Sülysáphoz tartozunk. A teljes stáb jelenleg 21 fő, amely az alábbiak szerint oszlik meg:

1 fő intézményvezető/családsegítő szakmai vezető

1 fő gyermekjóléti szakmai vezető

2 fő pszichológus

8 fő családsegítős családgondozó

9 fő gyermekjóléti családgondozó
Személyi feltételek Sülysápon

A gyermekjóléti és családsegítő szolgáltatást 3 fő családgondozó látja el, heti 40-40 órában. A dolgozók szakképzettségük szerint: 

- gyermekjóléti feladatok ellátásánál két fő szociálpedagógus végzettségű családgondozó

- családsegítési feladatok ellátásánál egy fő szociálpedagógus végzettségű családgondozó


- pszichológusi feladatok ellátásánál egy fő pszichológus heti két nap ügyfélfogadással

A fentieken kívül biztosítunk mediátort, jogi segítségnyújtást, illetve egy TÁMOP-os pályázat keretében egyéb tanácsadásokat is az alábbi lista alapján:

· Életpálya tervezés

· Képzési tanácsadás

· Iskolai előmenetel segítése

· Családi életre felkészítés

· Egészséges életmóddal, prevencióval kapcsolatos tanácsadás

· Egészségügyi korlátokkal küzdők számára tanácsadás

· (Volt) Fiatal bűnelkövetők részére tanácsadás

· (Volt) Drog vagy alkoholfüggő fiatalok részére tanácsadás

· Fogyatékosok számára tanácsadás

· Szociális témákban tanácsadás

· Adósságkezelési tanácsadás

· Etnikai kisebbséget segítő tanácsadás

· Továbbtanulási tanácsadás

· Pályaorientációs tanácsadás

· Munkaerőpiaci tanácsadás

· Pályaválasztási tanácsadás

Tárgyi feltételek alakulása

Szolgálatunk a Wass Albert Művelődési Ház végében található. Jelenleg két asztali számítógép egy laptop, egy multifunkciós nyomtató-fénymásoló és egy vezetékes telefon segíti munkánkat.  Íróasztalaink és szekrényeink elavultak, korszerűtlenek, szekrényeink közül egy az idén javításra került, így az már zárható. Egyre bővülő iratkészletünk elég sok helyet foglal el, így a jelenlegi szekrényünkben nem férnek el. 
Az íróasztalaink közül egyet sikerült kicserélnünk, a szolgálat vezetői irodájából került át hozzánk. Szeretnénk kisebb és praktikusabb bútorokat. Az irodai gépek tekintetében szükségünk lenne egy vezeték nélküli telefonra, mely nagyban megkönnyítené mindennapi munkánkat.

A szolgálat zavartalan munkáját 3 helyiség biztosítja, melyet a kliensek igényeinek figyelembevételével alakítottunk ki. A helyiségek világosak, napfényesek.

Lehetőség nyílik a kliensekkel történő intim légkör kialakítására (interjúszoba), ebbe a helyiségbe kaptunk egy kanapét, ami fontos szerepet tölthet be a pszichológus munkájában, egy családterápia alkalmával. A családgondozóra való várakozás esetén a fogadószoba biztosítja a felnőtteknek és a gyermekeknek az idő kellemes eltöltését (játékok, olvasni való), amit ebben az évben 6 darab modernebb székkel sikerült bővíteni. 

Az iroda a dolgozók részére nyugodt körülményeket biztosít az adminisztrációs feladatok elvégzésére, csak sajnos elég kicsi hármunk számára. Az épület jól megközelíthető, részben megfelel az akadálymentes elérhetőség követelményeinek. Az adományok raktározása problémát jelent számunkra, mert amikor egyszerre érkezik nagyobb ruha vagy játékadomány, akkor nincs hol tárolnunk. Élelmiszer osztások alkalmával a Malom utcai épületben tudjuk tárolni a nagyobb mennyiségű élelmiszert és lebonyolítani az osztást.  
A családokhoz való eljutást időjárás függvényében saját kerékpárral, gyalog, olykor saját személyautóval, látjuk el, sajnos ehhez nem kapunk üzemanyag hozzájárulást. Külterületi látogatáshoz adományok osztásához, szállításához kérjük a Faluszolga Kft segítségét, de minden esetben az ő segítségükre sem számíthatunk.

Szakmai tevékenységünk

Ügyfélfogadási időnket igyekeztünk úgy megszervezni, hogy minden lakos számára elérhetők legyünk, figyelembe véve az önkormányzati ügyfélfogadási rendet, segítve a hivatal munkáját is.  Így azok is fel tudnak bennünket keresni, akik több műszakos munkarendben dolgoznak. Kedden és csütörtökön pszichológusi félfogadás, családlátogatás és adminisztrációs munka folyik, a hét többi napján megtalálhat a lakosság bennünket.
Félfogadási időben önként kereshet meg minket a segítségre szoruló lakosság. Mindezek ellenére, ha kliens panasszal, problémával jön hozzánk a félfogadási időn kívül, és helyzetét krízisnek ítéljük meg, nem küldjük el, megpróbálunk segíteni.

A hét több napján biztosítunk lehetőséget kapcsolattartásokra az elhelyezett gyermekek és családtagjai részére.

Ügyfélfogadási rend

	Ügyfélfogadási rend
	Gyermekjóléti Szolgálat
	Családsegítő Szolgálat

	
	Mészáros Mónika
	Nyári Nikolett
	Fehér Katalin

	Hétfő
	8-18
	8-18
	8-18

	Kedd
	nincs ügyfélfogadás

	Szerda
	8-13
	12-16
	8-14

	Csütörtök
	nincs ügyfélfogadás

	Péntek
	8-13
	8-14
	8-12


Kérések:

· Idén is megpályáztuk és meg is nyertük az Erzsébet program táborát a Balatonon. Hátrányos helyzetű gyerekeket táboroztatnak, amelyhez az önkormányzatnak gyerekenként 1000 Ft-tal kell hozzájárulni. A másik költség a szállítás, ami tavaly gyermekenként 4000 Ft volt. Kérem, az idén is biztosítsák ezt az összeget a pályáztatott 10 gyermek részére. 

A gyermekjóléti szolgáltatás

A gyermekjóléti szolgáltatás olyan, a gyermek érdekeit védő speciális, személyes, szociális szolgáltatás, amely a szociális munka módszereinek és eszközeinek felhasználásával szolgálja a gyermek testi, lelki egészségének, családban történő nevelésének elősegítését, a gyermek veszélyeztetettségének megelőzését, a már kialakult veszélyeztetettség megszüntetését, a gyermek családjából történő kiemelésének a megelőzését, illetve a családjából kiemelt gyermek visszahelyezését. (1997. évi XXXI. tv. 39. § (1) ).
„A gyermekek védelmét ellátó helyi önkormányzatok, más szervek és személyek, a törvény alkalmazása során a gyermekek mindenekfelett álló érdekét figyelembe véve, a törvényben elismert jogait biztosítva járnak el. " (1997. évi XXXI. tv.)
A település demográfiai mutatói

Sülysápon élő lakosok száma 2012-ben: 8173 fő (2011-ben 8230 fő volt)

A gyermekjóléti szolgálat forgalmának alakulása

A 2008-as gesztorváltás hatására az éves forgalmunk háromszorosára nőtt a 2007-es évhez képest, ez köszönhető a kibővített ügyfélfogadásnak és a családgondozók létszámbővítésének. 
A 2010-es, 2011-es és a 2012-es év adatai közel azonosak, ennek oka lehet, hogy ezekben az években többször osztottunk élelmiszersegélyt, táboroztattunk Önkormányzati hozzájárulással és az Erzsébet program keretében. Az iskolából 50 igazolatlan óra hiányzás után szüneteltetik az iskoláztatási támogatást, a statisztika alapján részben elérte célját, a diákokra szüleik jobban odafigyelnek, megélhetésüket veszélyezteti annak megvonása, a forgalmi adatok alakulását ez is befolyásolja. Ezt az összeget teljes egészében elveszítik, 2012 szeptembere óta már nincs eseti gondnok kirendelése.
A szolgálat tevékenységi körei, szakmai munkája

1.Szolgáltatási feladatok:

A gyermek családban történő nevelkedésének elősegítése érdekében
· tanácsadás (egészségügyi, pszichológiai, mentálhigiénés, életvezetési, nevelési, stb. problémák esetén)
· fogadónapján fogadja és tájékoztatja a szolgálathoz forduló klienseket a szolgálat által nyújtandó támogatási lehetőségekről.
· hivatalos ügyek intézésének segítése 
· közvetítés más intézmények, szakemberek, szolgáltatások felé (pszichológiai, mentálhigiénés, orvosi, stb.),
· a gyermek, illetve a szülő tájékoztatása az igénybe vehető jogi képviselet lehetőségeiről hatósági beavatkozás kezdeményezése 
· javaslatkészítés gyermekvédelmi intézkedés megtételére 
· a településen élő gyermekek szociális helyzetének folyamatosan figyelemmel kísérése
· a gyermekek panaszainak meghallgatása, azok orvoslása érdekében a szükséges intézkedések megtétele
· Átmeneti nevelt gyermekek családjainak gondozása, a gyermekek hazagondozása
· Szabadidős programok szervezése

Az ügyfélfogadási órák kialakításánál törekedtünk arra, hogy klienseink számára mindig elérhetők legyünk.  A lakosság bizalommal fordulhat hozzánk problémájával. 

A szolgáltatások igénybevevőinek köre kiterjed Sülysáp közigazgatási területén élő valamennyi gyermekre, illetve családjára.

A gyermekjóléti szolgáltatás igénybe vehető:

· Önként mindazok körében, akik a gyermekjóléti szolgálathoz fordulnak segítségért, annak érdekében, hogy a kialakult probléma megszűnjön.
· Jelzőrendszer jelzéseit követően a gyermekjóléti szolgálat kezdeményezi a kapcsolatfelvételt.
· Hatóság által kötelezett formában.

Gyermekjóléti szolgáltatás igénybevétele önkéntes, addig, amíg a gyermek veszélyeztetettségének mértéke a szolgálat beavatkozását még nem igényli. Ha a gyermek érdeke a beavatkozás, akkor is fő alapelvünk a szülők bizalmának megnyerése, az együttműködés kialakítása.

Az előző évekhez hasonlóan elmondható, hogy jól működik a jelzőrendszer településünkön. A diagram ezen része is ezt támasztja alá,  jelentős ebből az iskolai hiányzások ügyében küldött jelzések aránya. 

A szülő, gyermek által kezdeményezett kapcsolatfelvétel az előző évekhez képes emelkedett, illetve a hatóság által kötelezett esetek száma is. Gyermek önként a tavalyi évben nem jelzett szolgálatunk felé.  

Az esetek többségében az ügyfeleknek információra és tanácsadásra van szükségük, általában közüzemi szolgáltatókhoz kell telefonálniuk. Hivatalos ügyeikben, amelyekben nem tudnak önállóan eljárni, kérik segítségünket. A segítő beszélgetéssel sok családnál hatékony útmutatást, megoldást tudunk találni a problémákra.

Közvetítés más szolgáltatásba, ez akár egészségügyi, oktatási, pszichológiai vagy egyéb intézménybe való irányítást jelent, mikor már az ügyben nem vagyunk kompetensek.
A családlátogatások száma a 2008-as évtől fokozatosan nőtt, ez a családgondozói létszám bővítésének is köszönhető. 2010-es évektől hasonló számot mutat a családlátogatás. (200-300)
2. Szervezési feladatok:

A gyermek veszélyeztetettségének megelőzése érdekében

· Jelzőrendszer munkájának szervezése, összehangolása

· Települési Önkormányzatnál új ellátások kezdeményezése

· Preventív célú programok, előadások tartása
Veszélyeztetettség megszüntetése érdekében személyes kapcsolat keretén belül a szolgálat családgondozói támogatják a gyermeket az őt veszélyeztető körülmények elhárításában.
Segítik a szülőket a gyermek gondozásában, ellátásának megszervezésében, a családban történő működési zavarok megszüntetésében, tehát családgondozást végez.

A gyermekek veszélyeztetettségének megelőzése érdekében kiemelt feladatunk egy jól működő jelzőrendszer kiépítése, ami lehetővé teszi a veszélyeztető okok feltárását, időben történő felismerését. A szolgálat fogadja bármely gyermek veszélyeztetettségével kapcsolatos jelzést. Amennyiben jelzés érkezik, a gyermek és családjának szükségleteihez igazodó intézkedést teszünk.

A jelzőrendszer tagjaival rendszeres kapcsolatot tartunk, esetmegbeszélések keretén belül együtt dolgozunk a gyermekek érdekében. A jelzőrendszer hatékony működése kiemelt jelentőséggel bír munkák során. 
Településünk gyermekvédelmi jelzőrendszerének tagjai: 

· pedagógusok (iskola, óvoda)

· gyámügyi előadó

· védőnők
· gyermekorvosok, háziorvosok

· szociális bizottsági tagok
· pártfogó felügyelő
· rendőrség
· civil szervezetek
· lakosság
· egyházak
· tanyagondnok

[image: image5.emf]0

20

40

60

80

100

120

140

160

180

1

Jelzőrendszer által küldött jelzések megoszlása 2012

 Az elmúlt évek során a legtöbb jelzés a közoktatási intézményektől érkezett, a magas számarány az iskolai igazoltan hiányzásokra vezethető vissza. 10 óra hiányzásnál intézkedési tervet készítünk közösen a szülővel és gyermekkel, melybe bevonjuk az osztályfőnököt és ifjúságvédelmi felelőst.

A védőnői jelzések nagyon fontosak, mert ők állnak legközelebb a kisgyermekes családokhoz, betekintve azok mindennapi életébe. 
Rendőrségtől érkezett jelzés 2012-es évhez viszonyítva 5-ről 14-re nőtt. Ezek a jelzések családon belüli, illetve szülő általi bántalmazás miatt érkeztek. Minden esetben szolgálatunk feljelentést tett a bántalmazó ellen. 

A 2011-es évben bevezetett iskoláztatási támogatás felfüggesztése, majd szüneteltetése - az igazolatlanul hiányzó gyermekek esetében-, kiemelkedően megnövelte a hatósági, önkormányzati jelzések számát (23-ról 167-re).
Intézményi kapcsolatok 

A jelzőrendszer tagjaival a munkakapcsolatunk, az előző évekhez hasonlóan intenzíven működik. Az elmúlt években a sülysápi rendőrökkel a kapcsolatot sikerült szorosabbra fűzni, több esetben dolgoztunk együtt, megkereséseinkre mindig pozitív választ kaptunk, az együttműködés hatékony. 

A védőnőkkel, a pedagógusokkal rendszeresen látogatjuk közösen családokat, szükség szerint látjuk el őket tanácsokkal, esetleg teszünk javaslatot hatósági intézkedésre.  A védőnőkkel egyre több családhoz megyünk közösen, mert ők is egyre több problémával találják magukat szemben, ezekre közösen keresünk megoldást. 
Az Önkormányzat szociális és gyámügyi előadójával, hatósági iroda vezetőjével napi szintű, rendszeres munkakapcsolatban állunk. 

A Területi Gyermekvédelmi Szakszolgálattal és a Sülysápon működő nevelőszülő-tanácsadóval szoros munkakapcsolat alakult ki, folyamatosan konzultálunk az átmeneti nevelésben lévő gyermekek ügyeiben, több kapcsolattartás szolgálatunk helyiségeiben zajlik.

A Területi Gyermekvédelmi Szakszolgálatnál elhelyezési ügyekben többször vettünk részt tárgyaláson.
A Ceglédi Tanulási Képességet Vizsgáló Bizottsággal több esetben volt szükség közös munkára, minden esetben a szülői hanyagság miatt maradtak el a szükséges vizsgálatok, ehhez kérték a segítségünket. 

A Pest Megyei Igazságügyi Hivatal pártfogó felügyelőjével nagyon jó kapcsolatot sikerült kialakítani. Együttműködésünk nagyon hatékony, az év során több közös családlátogatás valósult meg a pártfogolt gyermekeknél, akik a gyermekjóléti szolgálat gondozásában is állnak. 

Gyömrő Városi Gyámhivatal dolgozóival jó munkakapcsolat alakult ki az évek folyamán, évente többször veszünk részt elhelyezési, felülvizsgálati, kapcsolattartási ügyekben való tárgyaláson. Sülysápi családoknál közösen végeztünk környezettanulmányokat több esetben. 2013. január 1.-től a Nagykáta Városi Gyámhivatalhoz tartozunk már védelembe vételi eljárást is ott tudunk kezdeményezni.

Más gyermekjóléti szolgálatok családgondozóival az elmúlt évek folyamán fokozatosan jó kapcsolat alakult ki egyes gyermekek, családok ügyében.

Egészségügyi intézményekkel, kórházakkal rendszeres a telefonos kapcsolat, bármilyen veszélyeztető körülményt tapasztalnak, jeleznek felénk, szükség esetén írásban teszik meg jelzésüket.

Több családok átmeneti otthonával és anyaotthonnal működtünk együtt az elmúlt években. 

Helyettes szülőtől az év közepén egy gyermek került átmeneti gondozásba, és 2 gyermek került be az ellátásba.  
3. Gondozási feladatok:

A gyermek veszélyeztetettségének megszüntetése érdekében

· tanácsadás: nem kell gondozni a családot, egyszeri segítséggel megoldható a hozott probléma

· Alapellátásban történő gondozás: A jelzőrendszer jelzése esetén a családgondozó felveszi a kapcsolatot a családdal, felkínálja a szolgálat segítségét. Ha a család elfogadja a segítséget, elindul a családgondozás, megállapodás kötése, ki milyen feladatot vállal a probléma megoldása érdekében.

· Védelembe vétel: Ha az alapellátás nem vezet eredményre, akkor a gyermekjóléti szolgálat javaslatot tesz a gyámhatóság felé a gyermekvédelembe vételére. A gyámhatóság határozatban rendeli el a családgondozást, a szolgáltatás igénybevételét, a szolgálattal való együttműködést. 
· Helyettes szülői hálózat: különösen indokolt esetben (váratlan betegség, élethelyzet) a szülő kérheti, hogy gyermekét helyettes szülőnél helyezzék el, ez nem érinti a szülői felügyeleti jogokat és a gyermek után járó ellátásokat nem vonják meg a szülőtől. A helyettes szülő saját háztartásában biztosítja a gyermek átmeneti gondozását.

· Családbafogadás egy enyhébb hatósági intézkedés, a szülők kérelmére indul, más általa megnevezett család átmenetileg befogadja, gondozza és nevelje, ha az a gyermek érdekében áll. A szülők illetve a családbafogadó szülők kérelmére bármikor felülvizsgálható és megszüntethető. A szülők felügyeleti joga szünetel, tartási kötelezettségét nem érinti.

· Ideiglenes hatályú elhelyezésre akkor kerül sor, ha a gyermek felügyelet nélkül marad, vagy testi, érzelmi, értelmi és erkölcsi fejlődését családi környezete vagy önmaga súlyosan veszélyezteti és emiatt azonnali elhelyezése szükséges. A gyermekjóléti szolgálat ilyen esetekben javaslatot tesz a jegyzői gyámhatóság felé. 
· Átmeneti nevelésben lévő gyermekek vérszerinti családjában végez családgondozást.  Segítséget nyújt a szülőknek abban, hogy személyükben, életvitelükben, változtatni tudjanak, hogy meg tudják teremteni a megfelelő lakáskörülményeket és anyagi biztonságot, hogy gyermekeiket ismét saját családjukban nevelhessék.

· Utógondozás: átmeneti vagy tartós nevelés megszűnése után - kivéve, ha a gyermeket örökbe fogadták - a gyámhivatal legalább egy év időtartamra elrendeli a gyermek utógondozását. Célja, hogy elősegítse a gyermek családi környezetébe való visszailleszkedését. 

A 2012-es évben alapellátott gyermekek száma az abban az évben gondozás alatt lévő gyermekek számát jelenti. A védelembe vétel egyes esetekben a szülők magatartása, elhanyagoló életmódja miatt indokolt, de egyre több a gyermek magatartása, illetve igazolatlan iskolai hiányzás miatti hatósági intézkedésre tett javaslatunk. 

Az átmeneti nevelésben levő gyermekek sajnos csak kevés esetben gondozhatók vissza vér szerinti szüleikhez, általában a szülők életvitele nem teszi ezt lehetővé, de a cél mindig a vér szerinti családba való visszagondozás.

Az utógondozás során a hazagondozott kiskorú további sorsának figyelemmel kísérése, tanulmányainak követése fontos feladat.

A gyermekjóléti szolgálat gondozási eseteiben hátrányos és veszélyeztetett gyermekekkel találkozik. A gyermekek veszélyeztetettségének okai egyrészt a családok anyagi helyzetére vezethetők vissza. Sokan küzdenek anyagi problémákkal, ez a gyermekek minőségi étkezésében nagy számban megmutatkozik, hozva maga után az egyes betegségek kialakulását. A családlátogatások során figyelemmel tudjuk kísérni a háztartásvezetést, főzési szokásokat, gyermeknevelés esetleges hiányosságait. A családokat szükség esetén tanácsokkal látjuk el, vagy megpróbálunk valamilyen adománnyal segíteni.

A mindennapos megélhetési gondok miatt a családok túlzott mértékben vállalnak kölcsönöket, abban a reményben, hogy így könnyebb lesz az életük, de az anyagi bizonytalanság csak tovább fokozódik. Közüzemi számláikat nem tudják fizetni, így a szolgáltatások kikapcsolásra kerülnek.
Nagyon sok családban alakul ki családi-kapcsolati konfliktus, veszekedés, amelyeknek folyamatos szemtanúi, rosszabb esetben résztvevői a családban élő gyermekek. Ilyenkor elsősorban a szülők között folynak viták, de gyakran a gyermekek válnak másodlagos áldozatokká. A családi viszályoknak gyakran kiváltó oka az alkoholos befolyásoltság, melynek gyakori következménye az agresszív viselkedés. 

A gyermekbántalmazás minden formája károsan befolyásolja az egészséges személyiségfejlődést. Vannak olyan szülők, akik olyan súlyos formában bántalmazzák gyerekeiket, hogy életre szóló nyomot hagynak a lelkükben. 

A tankötelezettség elmulasztása sajnos még mindig számottevő. A családgondozás hatására némi javulás mutatkozik az iskolába járási morál területén, de még mindig előfordulnak olyan tanulók, akik kötelezettségeiket időnként megszegik.
Egyre inkább jelen vannak a deviáns magatartású gyermekek, melynek hátterében gyakran a szülők elhanyagoló nevelése, agresszivitása, életmódja áll. Egyre több gyermek küzd beilleszkedési nehézségekkel, ilyenkor pszichológusi tanácsadást javasolunk. 

Különösen nagy a probléma ezeknél a gyerekeknél, hogy a szülők sem következetesek, elvtelenül védik gyermekeiket, így a probléma kezelése komoly akadályokba ütközik.

További problémát jelent, a szülők életvezetési problémái, a gyermekekkel való kevés törődés és a helytelen nevelési attitűdök, kapcsolattartási problémák.

Családon belüli bántalmazás és szülői elhanyagolás száma csökkent.
A településen gyermekvédelmi feladatokat ellátó szakemberek, munkájukat nagy szakértelemmel és hivatástudattal, mindenkor a gyermek érdekeit szem előtt tartásával végzik.

A szakmai együttműködés az intézmények között hatékony, mindenki együttérző figyelemmel törekszik a gyermekek védelmére.
Családsegítő Szolgálat

A családsegítés alapellátási feladat a helyi önkormányzatok számára, amelynek részletes feladatait az 1993/III. Szociális törvény határozza meg.

A családsegítés célja: 

A települési önkormányzat működési területén élő szociális és mentálhigiénés problémák miatt veszélyeztetett, illetve krízishelyzetbe került személyek, családok életvezetési képességének megőrzése az ilyen helyzethez vezető okok megelőzése, valamint a krízishelyzet megszüntetésének elősegítése.
A családsegítő szolgálat feladata:
Megelőző tevékenység keretén belül 

· figyelemmel kíséri a lakosság szociális és mentálhigiénés helyzetét

· feltárja a nagyszámban előforduló, az egyén és a család életében jelentkező probléma okait, és jelzi azokat az illetékes hatóság vagy szolgáltatást nyújtó szerv felé,

· veszélyeztető és krízishelyzetet észlelő jelzőrendszert működtet, ennek keretén belül elősegíti az egészségügyi szolgálatok, oktatási intézmények, gyermekjóléti szolgálat, valamint társadalmi szervezetek, egyházak és magánszemélyek részvételét a megelőzésben.

A családsegítő szolgálat feladata a család és az egyén életében jelentkező probléma megszüntetése érdekében:

· Ügyfélfogadási napot tart, fogadja és meghallgatja a megjelenő klienseket

· Tájékoztatást ad a szociális, a családtámogatási és a társadalombiztosítási ellátások formáiról, az ellátáshoz való hozzájutás formáiról

· Szolgáltatásokat közvetít kliensei számára

· Szociális, életvezetési és mentálhigiénés tanácsadást nyújt

· Problémák megoldásában segítséget nyújt

· Családgondozással elősegíti a családban jelentkező krízishelyzet, működési zavarok, illetve a keletkezett konfliktusok megoldását

· Azonnali intézkedést igénylő ügyekben megteszi a szükséges intézkedéseket

· Családgondozást végez, gondozási terv alapján

· Az egyénre, családra vonatkozó adminisztrációs feladatait folyamatosan vezeti

· Rendszeres szociális segélyben részesülő aktív korú nem foglalkoztatottak számára beilleszkedést elősegítő programokat biztosít

· Jelzőrendszer tagjaival folyamatos kapcsolatot tart fenn

· Javaslatot tesz a gondozási folyamat lezárására

A szolgálat a feladatait egyénre, családra vonatkozó gondozási terv alapján végzi, személyes kapcsolat keretén belül. A családok, egyének számára a családsegítő szolgáltatás igénybevétele önkéntes. Célunk a bizalomra épülő személyes kapcsolat kialakítása klienseinkkel, ami nagyban megkönnyíti az együttműködést a probléma megoldása érdekében.

A Családsegítő Szolgálat munkája során, minden esetben a Szociális Munka Etikai kódexe szerint jár el.

A családsegítő szolgálat 2012-es adatai
2012-ben 699 esetben kereste fel a lakosság szolgálatunkat, ez az adat az előző évhez képest a forgalom növekedését mutatja. A 2012-es évben 244 fő egyszeri alkalommal jelent meg, 99 fő többször kereste fel a szolgálatot, ez teszi ki a fennmaradó alkalmakat.

[image: image8.emf]0

100

200

300

400

500

600

700

800

(2008) (2009) (2010) (2011) (2012)

Éves forgalom alakulás 2008-2012


Településünkön a felnőtt korosztály ellátását a családsegítő szolgálat, a 0-17 éves korosztályét a gyermekjóléti szolgálat végzi. 2012-ben nagyobb számban fordultak szolgálatunkhoz férfi kliensek, számuk a 35-49 éves korcsoportban a legmagasabb. A diagramból jól látszik, hogy Szolgálatunkat még mindig nagy számban keresik fel egyedül élő emberek, akiknek komoly gondot jelent a mindennapi megélhetés, egyre több kisnyugdíjas is kéri segítségünket.

[image: image9.emf]0

10

20

30

40

50

60

70

80

90

18-34 35-49 50-61 62 és idősebb

A szolgáltatást igénybe vevő száma nem és 

korcsoport szerint 

2012

férfi

nő


Családsegítő szolgáltatásunkat többségében még mindig az általános iskola 8. osztályát elvégzők és a szakmunkás bizonyítvánnyal rendelkezők veszik igénybe. Esélyegyenlőtlenségeik nem csak a munkahelyvállalásban, hanem életesélyeikben is kimutathatók. 

Szolgálatunk feladata, hogy segítse ezeket az embereket abban, hogy munkahelyet találjanak, regisztrált álláskeresővé váljanak, vagy valamilyen képzési lehetőséghez jussanak, vagy valamilyen jövedelempótló ellátásban részesüljenek, mely által a fenti mutatók is jelentősen javulnának. Szolgálatunkat még mindig sok, gazdaságilag inaktív kliens keresi fel, nyugdíjasok, gyermekgondozási ellátásban levők, háztartásbeliek s nagy számban azok, akik valójában szívesen dolgoznának, de nem találnak munkát. Sok olyan inaktív is felkeres minket, akik alkalmi munkákból vagy a feketegazdaságból jutnak jövedelemhez

A családsegítő szolgálat feladata az aktív korú nem foglalkoztatott személyek együttműködésében

A 2012-es évben családsegítő szolgálatunk ismét 7 fő rendszeres szociális segélyezettet gondozott.

A helyi önkormányzat a rendszeres szociális segélyre jogosult személynek határozatban előírja a családsegítő szolgálattal való együttműködést 

A családsegítő szolgálat nyilvántartásba veszi az aktív korú nem foglalkoztatott személyt, együttműködési megállapodást kötünk, melyben személyre szólóan közösen határozzuk meg az ügyfél és a Családsegítő Szolgálat által vállalt kötelezettségeket és feladatokat. A beilleszkedési program célja, olyan hasznos információk, tapasztalatok szerzése, melyek a munka világába való visszajutást elősegíti.

A munkaerőpiacra történő integrálódást akadályozó tényezők között szerepel az alulképzettség, feketegazdaságban való részvétel, diszkrimináció, lakhatási problémák, szocializációs hiányosságok, egészségi állapot megrendülése, szenvedélybetegség, depresszió, önbizalom hiány elbizonytalanodás, beszűkült érdeklődés, izolálódás / társas kapcsolatok, támogató családi háttér hiánya /, passzivitás, mint életforma, munkavégzés elutasítása, önérvényesítés hiánya.

Célunk, hogy az együttműködés folyamatában az ügyfél pontosan értse az együttműködés lényegét, reálisan mérje fel lehetőségeit. Legyen tisztában az elvárásokkal és konkrét feladatokkal. Elvárásai és a családsegítő szolgálat által nyújtható szolgáltatások közelítsenek egymáshoz. Mindkét fél részéről kerüljük a teljesíthetetlen elvárásokat. Tájékoztatjuk, hogy az együttműködés elmulasztása esetén milyen szankciók vonatkoznak rá.

Figyelembe vesszük, hogy az ügyfél nem önkéntesen jelentkezett a szolgálatnál, időt kell neki hagyni, hogy felmérhesse nem egy újabb hatóság lép be az életébe, hanem személyre szóló, támogató jellegű segítséget kap.

A szolgáltatást igénybe vevők hozott problémái 2012


Szolgálatunkat bármely a településen lakó polgár felkeresheti problémájával, illetve ha jelzést kapunk (polgármesteri hivatal, szomszédok, stb.) felkeressük az érintetteket és felajánljuk a szolgálatunk segítségét. A leggyakrabban előforduló problémák, mellyel megkeresnek bennünket: ügyintézéshez segítségkérés, informálódás, foglakoztatással kapcsolatos problémák, anyagi- megélhetési gondok. A problématípusok között szerepel még az egészségi állapot rosszabbodása, a lelki-mentális és családi kapcsolati, valamint életviteli problémák.

A szolgálathoz fordulok életében továbbra is hangsúlyozottan jelentkeznek, a válság hatásai. Egyre nehezebb helyzetben vannak a családok, sokan elveszítették a munkahelyüket, így a közüzemi számlák kifizetése, a hitelek törlesztése egyre súlyosabb gondokat generál.

A 2011-es évhez hasonlóan nagyon sokan jelentkeztek nálunk hitelproblémákkal- ilyen esetben, megpróbáljuk őket a Nemzeti Eszközkezelőhöz irányítani, de sajnos egyre több esetben tapasztaljuk, hogy sok az olyan család, ahol szabad-felhasználású hitelekkel csúsztak meg, így azokra ez nem megoldás. Még mindig nagy azoknak a családoknak a köre, akik közüzemi tartozásokat halmoztak fel. A 2012-es évben is több családnál kikapcsolták a gáz, vagy villanyszolgáltatást, vagy mindkettőt. A családok már csak olyankor jelentkeznek nálunk, amikor nagyon-nagy a gond, krízishelyzetben vannak, ilyenkor szolgálatunknak már nincsenek megfelelő eszközei. Megpróbáljuk felvenni a kapcsolatot társszakmákkal, és klienseinket továbbirányítjuk a megfelelő szervezethez.

Munkánk során több komplex problémával szembesülünk, még mindig nagyon komoly gondot jelent az időskorúak szociális otthonban való elhelyezése, sajnos több éves várólistával kell számolni az állami intézményekben, az alapítványi idősotthonok, gondozottaink jövedelmi viszonyai miatt, elérhetetlenek. A várakozási idő alatt, az idősek gondozása megoldandó feladatot jelent a családtagok és a települési szociális ellátó rendszer számára is. 

Egyre nagyobb problémát jelent a pszichiátriai betegek ellátórendszerének hiányossága is. A társadalmi problémák növelik az ilyen jellegű megbetegedéseket. A pszichiátriai  járóbeteg ellátás nehezen elérhető, ugyan vannak körzeti gondozóhelyek, de a bejutásra heteket, hónapokat kell várni, a mentális betegek megijednek az újabb akadályoktól, így nem kapják meg a megfelelő segítséget. Az ilyen mentális zavarokkal küzdő klienseinknek minden esetben megpróbálunk minél gyorsabban segítséget nyújtani az ellátórendszer valamelyik részén, megelőzve egy komolyabb tragédia megtörténtét.

Ahogyan a gyermekjóléti szolgáltatásban, úgy a családsegítésben is szükség van jelzőrendszer működtetésére. A jelzőrendszeri tagok – mint ahogyan minden állampolgár – feladata: jelezzék Szolgálatunknak, ha bajba jutott egyénnel, családdal találkoznak. A jelzőrendszeri tagok hatékony együttműködése a kliensek magasabb színvonalú segítését teszi lehetővé. 

Kiváló a kapcsolatunk az Önkormányzat szociális, gyámügyi előadójával, a védőnőkkel, az Idősek Napközi Otthonának dolgozóival, a háziorvosokkal, a tanyagondnokkal és civil szervezetekkel. Gondnoksági ügyekben együttműködünk a gyámhivatalokkal és bíróságokkal.

Néhány kliensünk számára– a társulásnak köszönhetően – pszichológiai ellátást tudunk biztosítani, amely nélkülözhetetlen segítséget jelent a családgondozóknak is. Pszichológusunk segítséget nyújt abban is, hogy mely szakellátás felé irányítsuk kliensünket.

Egyéb segítő tevékenységeink

A Családsegítő és Gyermekjóléti Szolgálat a korábbi évekhez hasonlóan 2012-ben is nagy szerepet vállalt a segélyek és adományok elosztásában.

Élelmiszerosztás

A Családsegítő és Gyermekjóléti Szolgálat a korábbi évekhez hasonlóan 2012-ben is nagy szerepet vállalt a segélyek és adományok elosztásában.

Intézményünk a Magyar Élelmiszerbank Egyesülettel együttműködve, továbbra is hatékonyan segélyezte az ellátottakat. A 2012-es év folyamán 6 alkalommal (2012. január, február, ,április, június, november , december)osztottunk élelmiszeradományokat, közel 3000 fő részére. Az alábbi élelmiszerek kerültek kiosztásra: liszt, száraztészta, tartós tej, kenyér, konzervek, levesporok, leveles tészta, gyümölcsjoghurt, medvesajt, karamellás tej, bébiételek, és egyéb édességek (tic-tac, Kinder Maxi King, Dörmi piskóta)

A Magyar Élelmiszerbank Egyesület 2012-ben is megszervezte a karácsonyi, lakossági élelmiszergyűjtést.  A gyűjtésben első alkalommal, önkéntesként mi is részt vettünk.

 A sülysápi Tesco áruházba érkező vásárlók figyelmét szórólap átadásával hívtuk fel az akcióra. Akik szívesen csatlakoztak a kezdeményezéshez, a pénztártól való távozás után leadhatták adományukat a kihelyezett gyűjtőponton. Az akció keretében 220 kg tartós élelmiszert sikerült gyűjtenünk, melyet 32 sülysápi gyermekes családnak juttattunk el még az ünnepek előtt.

Az önkormányzat szociális és egészségügyi bizottsága jóvoltából 2012-ben 100 rászoruló család kapott karácsonyi élelmiszercsomagot, melynek összeállításában és szétosztásában aktívan részt vettünk

Az élelmiszeradományozások helyszínéül a Malom utcai önkormányzati épület szolgált, a több raklapnyi adomány mozgatásában segítségünkre voltak a Faluszolga Kft. dolgozói, valamint Nagy Gábor tüzépes, aki targoncájával nyújtott segítséget. Ezúton is köszönjük a munkájukat.

Szabadidős tevékenységeink

A Wass Albert Művelődési Központ a 2012-es évben is lehetőséget nyújtott számunkra hogy húsvéti dekorációkat készíthessünk a gyermekekkel és szüleikkel. A szabadidős foglalkozásra 2012. 03.31-én került sor. A Művelődési Központ által megrendezett gyermeknapon és a májusi batyus táncház programján is kézműves foglalkozással szórakoztattuk az érdeklődő gyermekeket.

„Mesés nyár vár ránk”
Az elmúlt években hagyománnyá vált, hogy rászoruló gyermekeknek nyári tábort szervezünk. A 2012-es évben első alkalommal volt lehetőségünk pályázni az Erzsébet-program keretében. 
A pályázat sikeres elbírálásának köszönhetően, intézményünk 110 gyermeket vitt táborozni a Fejér megyei Vajta településre. Sülysápról 10 gyermek élvezhette az egyhetes nyári tábor örömeit. A pályázatot már az idei évben is meghirdették, lehetőségeinkhez képest szeretnénk 2013-ban is minél több gyermeknek felejthetetlen tábori élményeket nyújtani. 

Adományozás

Egész évben folyamatosan közvetítjük a lakosság által felajánlott és egyéb helyekről kapott ruhákat, kisebb bútorokat, könyveket, játékokat.
Ruhabörze
2012. júniusában harmadik alkalommal szerveztük meg a ruhabörzét, az önkormányzat anyagi támogatásával.
Pályázatok
A Juvenatas rászorulókért Alapítvány pályázatán 30.000 Ft összegű gyógyszertámogatást sikerült nyernünk, egy súlyos beteg sülysápi kisfiú számára. 

TÁMOP 5.3.1-C-09/1

Tápió –menti Váltó 2011.augusztus -2012. szeptember

A Tápió-vidék Többcélú Kistérségi Társulása 2010 tavaszán pályázatot nyújtott be a TÁMOP 5.3.1-C-09/1 „Első lépés” - alacsony foglalkoztatási eséllyel rendelkezők képessé tevő és önálló életvitelt elősegítő programjára „Tápió-menti Váltó” címmel. A benyújtott 14 hónapot felölelő pályázati program célja, az volt, hogy a nagykátai kistérség településeiről összesen 60 fő aktív korú, alacsony foglalkoztatási eséllyel rendelkező, inaktív, munkavállalásukban korlátozott embereknek nyújtson segítséget, az önálló életvitelének, foglalkoztathatóságának megvalósításához, valamit a munkaerő-piacra történő (re)integrációjához szükséges állapot eléréséhez. A kitűzött célt komplex szakmai szolgáltatások betervezésével kívántuk megvalósítani. 2011. augusztus 1-jén a program megvalósítása elkezdődött. A szakmai csoportban dolgozott intézményünk két családgondozója, egyik pszichológusunk és az intézményvezetőnk, több más kistérségi kollégával együtt. 2011. október 1-jén elkezdődtek 60 fő részére (társulásunk területéről 2 fő úri, 7 fő sülysápi,2 fő kókai lakos került bevonásra) a személyre szabott egyéni és csoportos szolgáltatások, tanácsadások a két megvalósítási helyszínen (Pánd és Tápiószecső) Egyéni foglalkozások: pszichológiai, mediációs, addiktológiai, munkavállalási és pályaorientációs, jogi tanácsadások csoportos foglalkozások: személyiségfejlesztő tréning, munkaerő-piaci tanácsadás, kreatív műhely. Programunk munkakipróbálást is nyújtott a bevont célcsoporttagoknak. Így lehetőséget teremtettünk arra, hogy a tartós munkanélküli, a pályakezdő, a számos hátránnyal küszködő egyén értékesnek érezze magát, megmutathassa képességeit, reális képet kapjon lehetőségeiről, fejlődésének irányairól. A program 2012. októberében sikeresen zárult, a bevont 60 főből, mindössze 4 személy morzsolódott le a többi sikeresen részt vett a tanácsadásokon, csoportos foglalkozásokon, tréningeken. Az egy hónapos munkakipróbálást 30 fő részére sikerült biztosítanunk. 

TÁMOP-5.2.5/B-10/1-2010-0082
Esély Ifjúsági Iroda 2012. május - 2014. április 

Intézményünk a Mendei egyházközösséggel együttműködve pályázatot nyújtott be, melynek eredményeként 2012 májusában két helyszínen megkezdtük az Esély Ifjúsági Iroda működtetését. A programban részt vesz az intézményvezetőnk, szakmai vezetőnk és két családgondozónk. Településünkön és a környező városokban a szociális, ifjúsági ellátás igen szűkös vagy egyáltalán nem megoldott. A projekt célja, a Mendén és Sülysápon élő akadályokkal küzdő - különösen - hátrányos helyzetű gyerekek és fiatalok életminőségének javítása, egyéni és/vagy közösségi kompetenciák fejlesztése, információkkal történő ellátása az igényeikhez igazodóan ifjúsági tanácsadó és információs iroda működtetése. A Mendei Egyházközösség és a mi intézményünk is rendelkezik olyan megfelelő képzettségű és kapcsolatú szakemberekkel, akik már az előző projektjeinkben bizonyítottak, összehangolt team-munkát tudnak végrehajtani. A 2012-es évben már megkezdődtek azon szolgáltatások és tanácsadások, amelyek segítik a fiatalokat az iskola, majd a munka világában történő helytállásban.
A sülysápi ifjúsági iroda állandó foglalkozásai: 

Hétfő: Akrobatikus rock and roll

Kedd: gyöngyfűző, kézilabda- és game klub

Szerda: Színjátszó csoport és csocsó klub

Csütörtök: Akrobatikus rock and roll, kézilabda- és ping-pong klub

Péntek: game klub

Az ifjúsági iroda keretein belül igénybe lehet venni pszichológiai, mediációs tanácsadást. A 2012-es évben sikeresen zárult a júniusi sport napunk, nagy sikere volt a nyári zenei tehetségkutató rendezvényünknek, az irodában működő álláskereső klubbnak egyre több résztvevője van. Bővebb és naprakészebb információk az Ifjúsági Iroda honlapján és facebook oldalán találhatók (http://www.eselyifiiroda.hu/)

A családsegítő és gyermekjóléti szolgálat dolgozóiként minden évben igyekszünk részt venni szakmai napokon, intézménylátogatásokon, továbbképzéseken, melyek célja, naprakész szakmai ismeretekkel a hatékonyabb családgondozás megvalósítása. 

A 2012-es évben a Magyarországi Református Egyház Kallódó Ifjúságot Mentő Misszió Drogterápiás Otthonának nyílt napján is részt vettünk, bepillantást nyerhettünk a lakók mindennapjaiba.

A 2013-as évben is folyamatosan törekszünk a jelentkező szükségletekre minőségi munkával reagálni, azok kielégítéséről gondoskodni. A sülysápi emberek, ügyes-bajos dolgaikkal bizalommal fordulhatnak hozzánk. Szolgálatunkat bármely a településen lakó polgár felkeresheti problémájával, illetve ha jelzést kapunk felkeressük az érintetteket és felajánljuk a szolgálatunk segítségét.
Folyamatosan törekszünk a jelentkező szükségletekre minőségi munkával reagálni, azok kielégítéséről gondoskodni. Úgy érezzük, hogy a sülysápi emberek, ügyes-bajos dolgaikkal bizalommal fordulnak hozzánk.

Kérem a Tisztelt Testületet, hogy éves beszámolónkat szíveskedjenek elfogadni, javaslataival, észrevételeivel, jelzéseivel segítse munkánkat.

Sülysáp 2013. május 9.

Tisztelettel:

